Mabuza wil nóú waaiAdj.pres. David Mabuza. (Foto: Jairus Mmutle/GCIS) Adjunkpresident David Mabuza het Saterdag tydens ŉ familiebegrafnis aangedui dat hy met onmiddellike inwerkingtreding wil bedank. Mabuza sal noodwendig moet opsy staan om plek te maak vir Paul Mashatile, die nuutverkose adjunkpresident van die ANC. Pres. Cyril Ramaphosa se woordvoerder, Vincent Magwenya, het aan News24 bevestig dat die president se kantoor Mabuza se bedanking ontvang het. Ramaphosa hoop egter om Mabuza te oortuig om aan te bly as adjunkpresident totdat Mashatile amptelik in sy amp aangewys word. ŉ Kabinetskommeling word weke lank al verwag, maar dit is steeds nie seker wanneer Ramaphosa die nuwe kabinet sal aankondig nie. Mabuza het die president reeds verlede week ingelig van sy voorneme om te bedank. Hy het glo tydens een van verskeie ontmoetings met Ramaphosa gesê hy wil bedank om plek te maak vir die nuutverkose adjunkpresident. Die African Christian Democratic Party (ACDP) het Saterdag gesê hulle vind dit vreemd dat Mabuza die aankondiging tydens ŉ familiebegrafnis gemaak het, aangesien dit gewoonlik die president is wat só ŉ aankondiging maak. Vir die ACDP is dit net nog ŉ teken van die verval van die regerende party. “Die ACDP hou nie sy asem op dat ŉ kabinetskommeling enigsins ŉ verbetering in die leierskap van die land sal bring nie.”